<classify> SERIKALI imedhamiria kuimarisha utabiri wa hali ya hewa nchini kufi kia uhakika wa utabiri kwa asilimia 95 baada ya kusaini mkataba wa ununuzi wa rada mbili za teknolojia ya kisasa, ambayo Tanzania inakuwa ya kwanza kuwa nazo katika Ukanda wa Afrika Mashariki.Rada hizo aina ya S-Band Radar zinazotengenezwa Marekani, zina teknolojia ya kisasa ambayo ni tofauti na zilizopo sasa za aina hiyo. Zitafungwa katika mikoa ya Mbeya na Kigoma. Mkataba wa ununuzi wa rada hizo, umesainiwa na Mkurugenzi Mtendaji wa Mamlaka ya Hali ya Hewa Tanzania TMA, Dk Agness Kijazi na Mkurugenzi Mtendaji wa Kampuni ya Ifratech Limites inayosimamia kazi za Kampuni ya Enterprise Electronics Corporation EEC ya Marekani, Edwin Kasanga.Makubaliano hayo yalishuhudiwa na Naibu Waziri wa Ujenzi, Uchukuzi na Mawasiliano, Atashasta Nditiye, aliyesema ununuzi wa radi hizo umegharimu dola za Marekani 2,497,125 sawa na Sh bilioni 5.7 kwa kila moja. Alisema serikali imejizatiti kuleta mabadiliko katika sekta hiyo nchini kwa maendeleo ya nchi, kwa kuhakikisha katika kipindi cha miaka mitano ya kwanza ya Serikali ya Awamu ya Tano, watahakikisha wanafunga rada saba zinazotakiwa ili utabiri wa hali ya hewa nchini uwe wa uhakika kwa asilimia 99.Alisema kwa sasa kuna rada mbili jijini Dar es Salaam na Mwanza, zinazowezesha utabiri kuwa wa uhakika kwa asilimia 88, lakini itakapokamilika ya tatu itakayokabidhiwa na kuanza kazi mkoani Mtwara Agosti mwaka huu na hizo mbili zitakazokabidhiwa baada ya miezi 14, utabiri utakuwa wa uhakika kwa asilimia 95. Lakini baadaye ndani ya miaka hii mitano tutakapofunga nyingine mbili na kufikia saba zinazotakiwa utabiri utakuwa wa uhakika kwa asilimia 99, alisema.Naibu Waziri alisema mkataba huo wa zaidi ya Sh bilioni 11 kwa zote mbili, ni kwa ajili ya kutengeneza, kuileta nchini, kufunga mpaka wanakabidhi serikalini. Aliitaka TMA kuhakikisha baada ya kuletwa na kufungwa rada hizo, kuvilinda vifaa na kutumia vizuri, kwani Watanzania sasa wanafuatilia kwa karibu huduma za hali ya hewa kutoka na kuwepo na wataalamu wa kutosha, wanaozalishwa katika chuo cha TMA Kigoma kinachonufaiha nchi nyingine za EAC.Akizungumza katika hafla hiyo, Mkurugenzi wa TMA, Kijazi alisema kwa sasa wamesaini mkataba huo, lakini baada ya hatua za malipo na kila kituo zitatengenezwa na mpaka kufika nchini itachukua miezi 14 .Alisema kwa rada ya Mtwara, ambayo pia inatengenezwa na kampuni hiyo ya Marekani, ambapo mkataba wake ulisainiwa Oktoba mwaka jana itawasili nchini Agosti na kufungwa rasmi mkoani humo. Alisema rada hizo zitafungwa eneo la Kawetere mkoani Mbeya na Nayamoli, Kigoma huku zikiwa na uwezo wa kuona hadi kilometa za mkato 450 huku zikizunguka na uwezo halisi wa kuona mpaka matone madogo sana ya mvua ni kilometa za mkato 250.  <topic>: kitaifa 